24/1/2013

**Υπουργείο Δικαιοσύνης: Πρώτη συνεδρία της Επιτροπής για τους Επιτηρητές**

Πραγματοποιήθηκε χθες στο Υπουργείο Δικαιοσύνης και Δημόσιας Τάξης η πρώτη συνεδρία της Επιτροπής που συστάθηκε βάσει των Περί της Πρόληψης και της Καταστολής της Βίας στους Αθλητικούς Χώρους (Επιτηρητές) Κανονισμών του 2012. Στη συνεδρία, της οποίας προέδρευσε ο Γενικός Διευθυντής του Υπουργείου Δρ. Στέλιος Χειμώνας, συμμετείχαν εκπρόσωποι του Αρχηγού Αστυνομίας, του Προέδρου του Κυπριακού Οργανισμού Αθλητισμού και του Προέδρου της Κυπριακής Ομοσπονδίας Ποδοσφαίρου.

Στη συνεδρία συζητήθηκαν σε βάθος οι υποχρεώσεις της Επιτροπής όπως αυτές απορρέουν από τους εν λόγω Κανονισμούς και, ειδικότερα, το θέμα της διαδικασίας που θα ακολουθείται για την υποβολή αιτήσεων από τους ενδιαφερόμενους, η εκπαίδευση των υποψηφίων επιτηρητών καθώς και η ετοιμασία εγχειριδίου εκπαίδευσης.